*Príloha D*

***Ministerstvo obrany Slovenskej republiky, ozbrojené sily Slovenskej republiky***

*Zdroj údajov: MO SR*

**Informácia**

**o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v rezorte Ministerstva obrany Slovenskej republiky v roku 2017**

**1. Úvod**

Informácia o stave bezpečnosti a ochrany zdravia pri práci (ďalej len „BOZP“), pracovnej úrazovosti, chorôb z povolania a iných poškodení zdravia z práce v rezorte ministerstva obrany za predchádzajúci kalendárny rok je každoročne predkladaná Ministerstvu práce, sociálnych vecí a rodiny Slovenskej republiky (ďalej len „MPSVR SR“) v nadväznosti na bod B.1 a B 4. uznesenia vlády Slovenskej republiky č. 475 z 11. júna 2003 a v termíne v zmysle bodu B. 2 uznesenia vlády Slovenskej republiky č. 624 z 9. septembra 2009.

Obsahom informácie je hodnotenie stavu ochrany práce v rezorte Ministerstva obrany SR (ďalej len „MO SR“) za rok 2017. Informácia obsahuje najzávažnejšie zistenia a poznatky inšpekcie práce rezortu ministerstva obrany z oblastí BOZP, pracovnoprávnych vzťahov, záväzkov vyplývajúcich z kolektívnych zmlúv a tiež z dohľadu podľa osobitných predpisov, pri výkone inšpekcie práce v roku 2017. Informácia taktiež obsahuje informácie o počtoch jednotlivých dozorných a inšpekčných výkonov, o počtoch prešetrených podnetov a o počtoch vydaných oprávnení a osvedčení zo strany rezortnej inšpekcie práce. Ďalej obsahuje informácie týkajúce sa počtov a členenia pracovných úrazov (ďalej len „PÚ“), ich zdrojov a príčin, počtov chorôb z povolania (ďalej len „CHzP“), ktoré sú uvedené v tabuľkách.

**2. Orgány dozoru**

Dozor nad dodržiavaním povinností v oblasti BOZP v nadväznosti na § 2 ods. 4 zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon č. 125/2006 Z. z.“) a § 6 ods. 3 písm. i) zákona č. 321/2002 Z. z. o ozbrojených silách Slovenskej republiky v znení neskorších predpisov a § 14 zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (ďalej len „zákon č. 124/2006 Z. z.“) v rezorte ministerstva obrany, je vykonávaný rezortnými inšpektormi práce a inšpektormi pre bezpečnosť technických zariadení (ďalej len „inšpektori práce MO SR“). Inšpektori práce MO SR dozerajú na dodržiavanie podmienok zaisťujúcich BOZP zamestnanca v pracovnom alebo služobnom pomere, ktoré majú zabezpečiť zachovanie zdravia a pracovnej schopnosti zamestnanca. Inšpekcia práce bola vykonávaná na pracoviskách MO SR a Ozbrojených síl Slovenskej republiky (ďalej len „OS SR“).

V rezorte ministerstva obrany je zároveň vykonávaný vlastný štátny zdravotný dozor nad dodržiavaním všeobecne záväzných právnych predpisov upravujúcich ochranu verejného zdravia v nadväznosti na § 3 ods. 1 písm. d) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (ďalej len „zákon č. 355/2007 Z. z.“). Povinnosti vyplývajúce z ustanovení tohto zákona vykonáva Vojenský ústav hygieny a epidemiológie Bratislava MO SR (ďalej len „VÚHE“). Štátny zdravotný dozor bol vykonávaný na pracoviskách MO SR a OS SR, na pracoviskách rozpočtových organizácií a príspevkových organizácií, ktorých zriaďovateľom je MO SR, ďalej na pracoviskách akciových spoločností a štátnych podnikov, ktorých zakladateľom je MO SR.

**3. Ciele a priority dozorného orgánu v roku 2017**

Pozornosť inšpekcie práce MO SR bola v roku 2017 zameraná najmä na

* dozor nad dodržiavaním predpisov na zaistenie BOZP,
* zvýšenie povedomia vedúcich zamestnancov a ostatných zamestnancov preventívnou činnosťou inšpekcie práce a poskytovanie odborného poradenstva,
* bezpečný technický stav stavebných objektov a pracovných priestorov,
* bezpečný stav technických zariadení, pri ich uvádzaní do prevádzky a počas prevádzky,
* overovanie odbornej spôsobilosti subjektov vykonávajúcich odborné činnosti (odborné prehliadky, odborné skúšky a opravy) na vyhradených technických zariadeniach (ďalej len „VTZ“),
* kontrolu odbornej spôsobilosti obslužného personálu,
* dodržiavanie pracovnoprávnych predpisov a vyšetrovanie podnetov,
* uplatňovanie požiadaviek BOZP pri povoľovaní a kolaudácii stavieb a ich zmien.

Hlavným poslaním inšpekcie práce MO SR je presadzovanie zákonných podmienok na úseku ochrany práce, bezpečnosti prevádzky technických zariadení a pracovných podmienok v rezorte ministerstva obrany, ktoré zamestnancom v potrebnej miere zaistia vhodné pracovné podmienky a dôsledné dodržiavanie pracovnoprávnych vzťahov.

V oblasti ochrany práce zohráva dôležitú úlohu preventívne pôsobenie inšpekcie práce a v spojitosti s tým aj aktívne pôsobenie inšpektorov práce. Najmä v oblasti vzdelávania a výchovy bolo snahou dosiahnuť väčšiu mieru informovanosti a prehlbovania vedomostí u vedúcich zamestnancov, zamestnancov, ako aj odborných pracovníkov, smerujúcich k zvýšeniu úrovne zaistenia BOZP, k znižovaniu výskytu pracovných rizík a porušovania predpisov v tejto oblasti. Tak ako v predchádzajúcich rokoch k tomuto cieľu napomáhali aktualizačné školenia pre odborných pracovníkov pre oblasť BOZP a bezpečnostných technikov, ktoré boli organizačne zabezpečované odbornými pracovníkmi MO SR a OS SR, s lektorskou a metodickou pomocou inšpektorov práce MO SR.

Podobne ako v predchádzajúcich rokoch, aj v roku 2017, inšpektori pre bezpečnosť technických zariadení organizačne a lektorsky zabezpečovali odbornú prípravu revíznych technikov rezortu ministerstva obrany, a to formou základných školení a aktualizačnej odbornej prípravy v oblasti elektrických, tlakových a zdvíhacích zariadení a tiež odbornú prípravu kuričov. Zároveň sa podieľali na odbornej príprave pracovníkov na obsluhu VTZ a na tieto činnosti vydávali osvedčenia o odbornej spôsobilosti.

Už niekoľko rokov sa inšpektori pre bezpečnosť technických zariadení aktívne spolupodieľajú aj na činnosti redakčnej rady bulletinovej služby Úradu logistického zabezpečenia OS SR v oblasti BOZP a bezpečnosti technických zariadení.

**4. Prehľad dozorovaných subjektov**

Výkon inšpekcie práce so zameraním najmä na oblasť BOZP, bezpečnosti technických zariadení a pracovných podmienok bol realizovaný na pracoviskách MO SR a OS SR, a to v rámci jednotlivých útvarov, úradov a zariadení. Prehľad inšpekčných výkonov, zistených počtov porušení predpisov podľa skupiny objektov dozoru a podľa kódov štatistickej klasifikácie sú špecifikované v tabuľkách č. 2, 3 a 4.

**5. Zistenia dozorného orgánu v kontrolovaných subjektoch**

Pri výkone dozornej činnosti bolo inšpektormi práce v hodnotenom období roku 2017 celkovo zistených 125 porušení právnych predpisov a ostatných predpisov upravujúcich pracovnoprávne vzťahy, pracovné podmienky, zaistenie BOZP vrátane faktorov pracovného prostredia, plnenie požiadaviek bezpečnosti technických zariadení, prevádzkovanie budov a objektov, čo predstavuje nárast o 5 % oproti porušeniam zistených v predchádzajúcom roku (118). Ich podrobný popis je uvedený v tabuľke č. 3.

Medzi najčastejšie porušenia patrili nedostatky v oblasti VTZ (35), riadenia BOZP (32) a technického stavu prevádzkových budov a objektov (16). V porovnaní s rokom 2016 došlo k zníženiu počtu porušení v oblasti pracovného prostredia, ustanovených pracovných podmienok a dodržiavania pracovnoprávnych a mzdových predpisov. Naproti tomu zvýšenie počtu nedostatkov pri VTZ (z 33 na 35) a riadeniu BOZP (z 30 na 32) nasvedčuje tomu, že kontrolované subjekty nevenujú týmto oblastiam dostatočnú pozornosť. Celkovo však možno konštatovať, že kontrolované subjekty v oblastiach podliehajúcim dozoru zo strany inšpekcie práce sa priebežne zlepšujú v dodržiavaní požiadaviek všeobecných záväzných právnych predpisov, ktoré tieto oblasti upravujú. Tento pozitívny trend bol zaznamenaný aj pri hodnotení predchádzajúcich období. Porušenia predpisov síce nie sú ojedinelé a sú spravidla priamo úmerné aktivitám, času a finančným prostriedkom venovaným na účely zabezpečenia BOZP zo strany kontrolovaných subjektov.

Bližšie informácie o počtoch zistených nedostatkov v jednotlivých oblastiach vykonaného dozoru sú uvedené v tabuľke č. 3.

Pri výkone inšpekcie práce a overovaní plnenia požiadaviek bezpečnosti technických zariadení boli napriek zlepšeniu stavu v oblasti pracovného prostredia, ustanovených pracovných podmienok a dodržiavania pracovnoprávnych a mzdových predpisov zistené najmä tieto nedostatky:

* v oblasti ustanovených pracovných podmienok sa nedostatky týkali v nezabezpečení udržiavania poriadku na pracovisku, voľnosti prístupu k regálom, správneho uloženia materiálu v regáloch a označenia nosnosti regálov (chýba označenie nosnosti regálovej bunky, počtu buniek a nosnosti regálového stĺpca), ďalej v nedodržaní bezpečnostných vzdialeností medzi regálmi, resp. medzi stohmi paliet, v nevykonaní nevyhnutných stavebných opráv priestorov sociálnych zariadení (sprchy, záchody), v nezabezpečení minerálnych nápojov zamestnancom počas mimoriadne teplých dní,
* v oblasti riadenia BOZP sa zistené nedostatky týkali prevádzkovej a technickej dokumentácie (neaktuálna, neúplná alebo chýbajúca dokumentácia: kniha kontrol BOZP, smernice BOZP, písomné prípravy slúžiace ako podklad pre oboznamovanie novoprijatých zamestnancov, posúdenie a hodnotenie rizík, traumatologické plány, dokument o spôsobe hlásenia, evidencie a registrácie PÚ, zoznam prác a pracovísk zakázaných tehotným ženám, matkám do konca deviateho mesiaca po pôrode a dojčiacim ženám, pokyny na zaistenie pitného režimu, smernica na výkon kontroly zákazu používania alkoholických nápojov, omamných a psychotropných látok, prevádzkové poriadky, zoznamy o poskytovaných osobných ochranných pracovných prostriedkov (ďalej len „OOPP“), evidencia o poskytovaných OOPP, dohody na zaistenie BOZP zamestnancov na spoločnom pracovisku); ďalej boli v tejto oblasti zistené nasledujúce nedostatky - nedostatočné oboznamovania novoprijatých zamestnancov s podmienkami zaistenia BOZP na pracovisku ako aj nedostatky zistené pri nedostatočnom oboznamovaní ostatných zamestnancov, nedostatočné a formálne vykonávanie kontrol BOZP na pracovisku zo strany vedúcich zamestnancov, ako aj zamestnancov zodpovedných za riadenie BOZP, tiež nedostatočné odstraňovanie nedostatkov zistených takouto kontrolou, na pracoviskách sa nachádzali lekárničky prvej pomoci, ktoré obsahovali zdravotnícky materiál s prekročenou expiračnou dobou, neurčenie zamestnancov na poskytovanie prvej pomoci na danom pracovisku, nevykonávanie poúrazového školenia všetkých zamestnancov na pracovisku, na ktorom sa stal úraz za účelom predchádzania opakovaniu podobných úrazov, nekompletné zloženie úrazovej komisie na vyšetrovanie úrazov na danom pracovisku, a to bez zahrnutia zástupcov zamestnancov pre BOZP,
* v oblasti bezpečnostnotechnickej služby bola zistená nevhodná kumulácia funkcie bezpečnostného technika s inými odbornými funkciami, čím sa znemožňuje kvalitné plnenie úloh v oblasti BOZP zo strany bezpečnostného technika,
* týkajúce sa dodržiavania právnych predpisov a ostatných predpisov upravujúcich registráciu a vyšetrovanie pracovných (služobných) úrazov; nevedie sa riadna evidencia PÚ, iných úrazov a nebezpečných udalostí na pracovisku, nevypracovávanie záznamov o registrovanom pracovnom úraze (ďalej len „RPÚ“) v súlade s vyhláškou MPSVR SR č. 500/2006 Z. z., ktorou sa ustanovuje vzor záznamu o RPÚ - týka sa to  služobných úrazov profesionálnych vojakov a záznamy o RPÚ neboli v zákonnej lehote doručené orgánu inšpekcie práce MO SR,
* v oblasti OOPP zistené nedostatky spočívali najmä v tom, že zamestnancom neboli poskytnuté príslušné OOPP (napr. v súvislosti s výkonom práce piliar, chyžná, vodič), ako aj tiež v tom, že v niektorých prípadoch neboli zamestnancom poskytnuté v dostatočnom množstve a rozsahu a nebol zamestnancom poskytnutý pracovný odev a obuv,
* v oblasti prevádzkových budov a objektov boli zistené nedostatky týkajúce sa zlého technického stavu prevádzkových budov a objektov, ako i vnútorných a vonkajších komunikácii (poškodené podlahy, spevnené plochy, schody, rošty na čistenie obuvi); v prípade prevádzkových budov a objektov nebola v požadovanom rozsahu realizovaná ich pravidelná údržba a opravy, na jednotlivých pracoviskách chýbali alebo boli poškodené bezpečnostné značenia zvýšených nášľapných plôch, ktoré sú nad úrovňou podlahy, ostatných prekážok, nebezpečných miest a komunikácií, bol poškodený ochranný náter proti presakovaniu ropných látok a prašnosti (v hale technickej opravovne vozidiel, garážach), poškodené garážové brány, ďalej chýbajúce farebné označenie skladovacích zón, neboli vykonané pravidelné kontroly regálov a rebríkov v zmysle platných technických noriem, chýbali prostriedky kolektívnej ochrany (napr. bočné ukotvenie vrát proti samovoľnému zatvoreniu, záchytné reťaze, ako snímateľné zábrany proti pádu do jamy, chýbajúce zábradlie na schodisku k nakladacej rampe), využívanie prevádzkových budov bolo v nesúlade s kolaudačným rozhodnutím, ktoré vydal Vojenský stavebný úrad a bolo nezabezpečenie zverejnenia prevádzkového poriadku ubytovacieho zariadenia,
* v oblasti VTZ išlo o nedostatky týkajúce sa overovania bezpečnosti VTZ (elektrických, tlakových, plynových a zdvíhacích) spočívajúce v nevykonaní odborných prehliadok, odborných skúšok, úradných skúšok v predpísaných lehotách a neodstraňovanie nedostatkov zistených uvedenými skúškami. Nedostatky boli zistené aj v evidencií technickej dokumentácie, v neúplnosti sprievodnej dokumentácie. Neplatné doklady o odbornej spôsobilosti zamestnanca na vykonávanie odbornej činnosti,
* v oblasti pracovnoprávnych a mzdových vzťahov boli zistené nedostatky týkajúce sa úpravy pracovného času, rozvrhu pracovného času, neurčenia rozvrhového obdobia pri nerovnomernom rozvrhnutom pracovnom čase, dodržiavania stanoveného pracovného času zo strany zamestnancov, nedodržania dĺžky ustanoveného pracovného času, pravidelného plánovania práce nadčas do rozvrhu pracovných zmien, chýbajúcej evidencie pracovného času a práce nadčas, neposkytnutia náhradného voľna za prácu nadčas, poskytovania pracovného voľna pri prekážkach na strane zamestnanca, uzatvárania dohôd o zmene pracovného pomeru, nedostatočného vymedzenia pracovnej náplne zamestnancov, vyvodzovania zodpovednosti za porušenie pracovnej disciplíny, skončenia pracovného pomeru výpoveďou pre porušenie pracovnej disciplíny, poskytovania príplatku za starostlivosť a vedenie služobného motorového vozidla, prideľovanie služobného motorového vozidla zamestnancovi bez príslušného oprávnenia, posudzovanie zdravotnej spôsobilosti zamestnanca na prácu.

Väčšina zistených nedostatkov v oblasti BOZP, bezpečnosti technických zariadení a pracovných podmienok vyplýva práve z nedostatočnej pozornosti, ako aj neprijímania adekvátnych nápravných opatrení. Úroveň riešenia zlého technického stavu prevádzkových budov a objektov, ako aj zabezpečenie požadovanej úrovne ustanovených pracovných podmienok bola často podmieňovaná finančnými možnosťami zamestnávateľa. Nedostatky boli zistené najmä v prevádzkových a skladovacích priestoroch. V oblasti riadenia BOZP nebola zo strany zamestnávateľa venovaná požadovaná pozornosť jednotlivým prvkom systému riadenia BOZP. Boli zistené nedostatky v evidencií a vedení dokumentácie, v určovaní bezpečných pracovných postupov, v kontrolnej činnosti zamestnávateľa. Úroveň riadenia BOZP je pritom závislá od odbornej úrovne zamestnancov zodpovedných za riadenie BOZP a právneho vedomia vedúcich zamestnancov na všetkých stupňoch riadenia. Napokon, ako to vyplýva z ustanovenia § 6 ods. 8 zákona č. 124/2006 Z. z. úlohy zamestnávateľa v oblasti starostlivosti o BOZP sú povinní zabezpečovať vedúci zamestnanci na všetkých stupňoch riadenia v rozsahu úloh vyplývajúcich z ich funkcií. Tieto úlohy sú rovnocennou a neoddeliteľnou súčasťou ich pracovných povinností. Je preto nevyhnutné, aby sa zvýšil záujem o riešenie otázok v oblasti BOZP, a to nielen zo strany bezpečnostných technikov rezortu ministerstva obrany, ako aj samotných zástupcov zamestnancov pre BOZP a zástupcov zamestnancov v zmysle ustanovenia § 11a Zákonníka práce, ale tiež aj vedúcich zamestnancov, aby nepristupovali k týmto otázkam len formálne. Práve zodpovedný a aktívny prístup všetkých zainteresovaných je ten správny spôsob vedúci k zabezpečeniu dostatočnej miery zaistenia úrovne BOZP na pracovisku a tým aj k lepšej ochrane zdravia a života zamestnancov.

V porovnaní s predchádzajúcim rokom je možné konštatovať, že aj napriek zisteným nedostatkom, úroveň BOZP a bezpečnosti mobilných technických zariadení si udržiava relatívne mierny pozitívny trend.

V oblasti odborných prehliadok a odborných skúšok mobilných VTZ na technike OS SR tieto činnosti v prevažnej miere zabezpečovali odborné pracoviská rezortu ministerstva obrany. V tejto oblasti možno konštatovať, že zo strany prevádzkovateľov bola technike venovaná dostatočná pozornosť a prípadné nedostatky boli priebežne odstraňované. Nedostatky v oblasti VTZ sa týkali najmä nesplnenia povinnosti prevádzkovateľa VTZ overovať bezpečnosť VTZ úradnými skúškami v predpísaných lehotách. Ďalšie nedostatky boli zistené v evidencii VTZ, dokumentácia bola neaktuálna (neaktuálne zoznamy VTZ a pracovníkov na ich obsluhu).

Ani v roku 2017 v oblasti stabilných technických zariadení a údržby nehnuteľného majetku nebol zaznamenaný zásadnejší obrat k lepšiemu, najmä kvôli zdĺhavému procesu obstarávania služieb a prideľovania finančných prostriedkov.

**6. Nápravné a sankčné opatrenia dozorného orgánu**

Zo strany dozorných orgánov boli už počas inšpekčných kontrol nariadené technické, organizačné a iné opatrenia za účelom zabezpečenia nápravy; pokiaľ si to charakter nedostatku vyžadoval boli takéto opatrenia nariadené okamžite, v ostatných prípadoch boli dozornými orgánmi uložené termínované opatrenia.

Nápravné opatrenia, ktoré boli zo strany dozorného orgánu uplatňované, mali charakter preventívnych opatrení na zamedzenie prevádzkovania zariadení nevyhovujúcich, bezpečnej prevádzke a osobných postihov zodpovedných zamestnancov. Účel týchto opatrení bol zaistiť zvýšenie úrovne BOZP a minimalizovanie ohrozenia života a zdravia zamestnancov. V rámci hodnoteného obdobia nemuseli byť zo strany inšpekcie práce MO SR ani VÚHE voči kontrolovaným subjektom uplatňované sankčné opatrenia vo forme pokút, nakoľko závažnosť zistených nedostatkov si to nevyžadovala a uložené nápravné opatrenia boli dostatočné na ich odstránenie.

**7. Stav a vývoj PÚ a CHzP**

Na základe spresnenia MPSVR SR sa do správy o stave ochrany práce a o činnosti orgánov štátnej správy v oblasti inšpekcie práce, v tomto materiáli uvádzajú iba informácie o úrazoch evidovaných Štatistickým úradom SR. Z tohto dôvodu sú v tejto informácií uvádzané iba údaje o PÚ civilných zamestnancov, ktoré boli v roku 2017 zaregistrované na pracoviskách MO SR a OS SR, podliehajúce dozoru inšpekcie práce MO SR.

Na pracoviskách MO SR a OS SR v roku 2017 bolo zaregistrovaných 28 PÚ civilných zamestnancov, pričom bol zaregistrovaný aj jeden závažný PÚ. Podrobné údaje o PÚ civilných zamestnancov v rámci rezortu ministerstva obrany sú uvedené v tabuľkách č. 7 až 13.

Oproti roku 2016 nebol zaznamenaný ani jeden PÚ civilného zamestnanca s následkom smrti (ďalej len „SPÚ“) a ani s ťažkou ujmou na zdraví (ŤUZ“), tak v roku 2017 bol zaznamenaný jeden prípad s ŤUZ a jeden prípad úmrtia zamestnanca na pracovisku, ktoré však nesúviselo s výkonom práce. Vývoj PÚ v hodnotenom období v absolútnych číslach je v porovnaní s predchádzajúcim rokom rovnaký. V obidvoch rokoch 2016 a 2017 bolo zaznamenaných 28 prípadov PÚ, preto pri hodnotení roku 2017 nemožno hovoriť o pokračujúcom pozitívnom trende v znižovaní počtu PÚ.

Pre pokračovanie v znižovaní celkovej úrazovosti civilných zamestnancov je preto potrebné naďalej zvyšovať úroveň BOZP, bezpečnosti technických zariadení a pracovných podmienok, a to najmä so zameraním na prevenciu a zvyšovanie právneho a spoločenského povedomia o význame ochrany práce na pracovisku. Práve pracovné podmienky a kvalita pracovného prostredia, ako takého, majú rozhodujúci vplyv na vývoj PÚ, ako aj na vývoj CHzP.

Pri RPÚ (tabuľka č. 12) boli najčastejším zdrojom ich vzniku pracovné, príp. cestné a dopravné priestory ako zdroje pádov osôb v 8 prípadoch, čo predstavuje 28,6 % z celkového počtu úrazov. Ďalej to boli ľudia, zvieratá a prírodné živly v 5 prípadoch – 17,9 % a iné zdroje v 5 prípadoch – 17,9 %. Najčastejšími príčinami RPÚ (tabuľka č. 13) boli predovšetkým nezistené príčiny (10 prípadov – 35,7 %), ďalej absencia osobných predpokladov na riadny výkon práce v čase vzniku PÚ ako rôzne indispozície, nepozornosť a pod. (9 prípadov – 32,1 %) a ďalšou príčinou bolo ohrozenie zvieratami a prírodnými živlami (4 prípady – 14,3 %). Pri PÚ s ŤUZ bol jeho zdrojom vzniku pracovné priestory ako zdroj pádu osôb. Pričom príčinou tohto úrazu bolo ohrozenie zvieratami.

Z podkladov o CHzP, ktoré poskytuje inšpekcii práce MO SR klinika pracovného lekárstva a toxikológie, Ústrednej vojenskej nemocnice SNP Ružomberok – fakultná nemocnica, vyplýva, že v roku 2017 bol zaznamenaný jeden prípad CHzP. V tomto prípade bola CHzP priznaná profesionálnemu vojakovi (z dôvodu poškodenia sluchu hlukom z práce). Bližšie informácie o vývoji CHzP, profesionálnych otráv a iných poškodení zdravia z práce v rokoch 2006 – 2017 sú uvedené v tabuľke č. 22.

V roku 2017 nebola v podmienkach rezortu ministerstva obrany evidovaná žiadna závažná priemyselná havária.

V roku 2017 VÚHE vydal celkom 218 rozhodnutí na ochranu zdravia zamestnancov (bližšie informácie v tabuľke č. 14), z toho 37 rozhodnutí bolo o vyhlásení rizikových prác, 95 rozhodnutí bolo vydaných k návrhom na schválenie prevádzkových poriadkov a návrhom na ich zmenu a 66 rozhodnutí o návrhoch na uvedenie priestorov do prevádzky.

**8. Spolupráca dozorného orgánu**

V roku 2017 pokračovala spolupráca s inými zložkami inšpekcie práce orgánov osobitnej inšpekcie práce MO SR, Ministerstva vnútra SR, Zboru väzenskej a justičnej stráže SR (ďalej len „ZVJS“) a Finančnej správy SR. Na základe tejto vzájomnej spolupráce sa v dňoch 16. - 17. 5. 2017 uskutočnilo pracovné stretnutie orgánov osobitnej inšpekcie práce, MPSVR a Národného inšpektorátu práce v Liečebno-rehabilitačnom stredisku ZVJS v Kováčovej. Pracovné stretnutie bolo venované témam Stratégie bezpečnosti a ochrany zdravia pri práci v SR na roky 2016 až 2020, výmene poznatkov a skúseností z výkonu osobitnej inšpekcie práce, odbornej diskusii k aplikácii právnych predpisov a ostatných predpisov týkajúcich sa výkonu inšpekcie práce a tiež prezentácii a praktickým ukážkam technických prostriedkov z oblasti bezpečnosti práce vo výškach a z oblasti dýchacích a izolačných prístrojov.

Inšpekcia práce MO SR spolupracovala s Vojenským stavebným úradom pri povoľovacích a kolaudačných konaniach.

V rámci medzinárodnej spolupráce sa v dňoch 3. - 4. 10. 2017 uskutočnilo pracovné rokovanie na úrovni generálneho riaditeľa sekcie kontroly MO SR a námestníka sekcie dozoru a kontroly Ministerstva obrany Českej republiky. Účelom pracovného rokovania bola výmena informácií a praktických skúseností, týkajúcich sa aktuálnej problematiky v oblasti kontrolných činností a aplikácie súčasných legislatív do procesov výkonu kontrol a inšpekcií v obidvoch silových rezortoch.

**9. Hodnotenie stavu ochrany práce v roku 2017 a opatrenia dozorného orgánu na zlepšenie stavu**

Nedostatky zistené za hodnotené obdobie poukazujú, že situácia v oblasti BOZP, bezpečnosti technických zariadení, prevádzkových budov a objektov sa v podstate nemení. Rovnako aj v roku 2017 bolo zistených v  kontrolovaných subjektov veľa nedostatkov, ktoré poukazujú na nesprávnu organizáciu práce, systémové riadenie v oblasti BOZP a na chyby vedúcich zamestnancov, ako aj zamestnancov zodpovedných za riadenie BOZP pri dodržiavaní predpisov na úseku BOZP.

Nedostatky zistené v oblasti BOZP, bezpečnosti technických zariadení, prevádzkových budov a objektov sa často opakujú a na ich opakovaní majú v mnohých prípadoch vplyv ekonomické možnosti zamestnávateľa (výška vyčlenených finančných prostriedkov) a z toho vyplývajúce zanedbanie povinnosti zamestnávateľa zabezpečovať kontrolu, opravy a údržbu. Tento neuspokojivý stav je spôsobený aj v dôsledku nedostatočného vzťahu zamestnávateľa k problematike BOZP vrátane nedostatočného právneho vedomia zamestnancov, respektíve vedúcich zamestnancov na všetkých stupňoch riadenia, ktorí stále dávajú väčší dôraz na odstraňovanie nedostatkov zistených inšpekciou práce, ako na uplatňovanie vlastných preventívnych a kontrolných činností.

Poznatky získané pri inšpekcii práce tiež poukazujú, že starostlivosti o BOZP je zo strany hlavne vedúcich zamestnancov naďalej venovaná len formálna pozornosť. Nízka pozornosť sa venuje posudzovaniu a hodnoteniu rizík, spolupráca vedúcich zamestnancov a zamestnancov je zväčša minimálna a formálna, kvalita a rozsah oboznamovania zamestnancov s problematikou BOZP je nedostatočná, nezabezpečuje sa a nekontroluje sa dôsledne používanie OOPP, tiež ochranných zariadení a iných ochranných opatrení. Pritom viaceré opatrenia v oblasti BOZP, hlavne organizačné, je možné realizovať bez akýchkoľvek, resp. minimálnych finančných nákladov.

V oblasti prevádzkových budov a objektov pretrváva nepriaznivý trend, a to vo vzťahu k znižovaniu úrovne ich bezpečného technického stavu, a tiež sa to týka i vnútorných a vonkajších komunikácii (poškodené podlahy, spevnené plochy, schody). V požadovanom rozsahu nebola realizovaná ich pravidelná údržba a opravy, prípadná rekonštrukcia, čo bolo opätovne zdôvodňované nedostatkom finančných prostriedkov a zdĺhavým procesom obstarávania služieb. Ďalej bolo zistené chýbajúce alebo poškodené bezpečnostné značenia zvýšených nášľapných plôch, ktoré sú nad úrovňou podlahy, ostatných prekážok, nebezpečných miest a komunikácií. Poškodený ochranný náter proti presakovaniu ropných látok a prašnosti (v hale technickej opravovne vozidiel, garážach), poškodené garážové brány, ďalej chýbajúce farebné označenie skladovacích zón. Chýbali prostriedky kolektívnej ochrany (napr.: chýbajúce zábradlie, bočné ukotvenie vrát proti samovoľnému zatvoreniu a pod.). Toto všetko má potom za následok zníženie úrovne zaistenia BOZP a v konečnom dôsledku predstavuje ohrozenie zdravia a života zamestnancov v pracovnom prostredí.

V oblasti VTZ zistené nedostatky spočívali v dodržiavaní zákonných povinností, kedy zo strany niektorých kontrolovaných subjektov neboli dodržané termíny na vykonanie odborných prehliadok a odborných skúšok VTZ a tiež nebola venovaná dostatočná pozornosť odstraňovaniu nedostatkov pri nich zistených.

Pri zvýšenom počte výkonov v oblasti pracovnoprávnych vzťahov bol v roku 2017 oproti predchádzajúcom roku zaznamenaný nižší počet zistených nedostatkov. Tento pozitívny výsledok je možné pripísať pôsobeniu preventívnej činnosti inšpekcie práce MO SR, a to v rámci poradenstva a účasti na školeniach organizovaných zamestnávateľom, čo prispieva k postupnému zvyšovaniu povedomie zamestnávateľa a zamestnancov o právach a povinnostiach vyplývajúcich z pracovnoprávnych vzťahov.

Pre zlepšenie stavu ochrany práce, zníženie počtu nedostatkov v predmetnej oblasti, bude aj naďalej pozornosť inšpekcie práce MO SR zameraná najmä na

* metodickú pomoc zamestnávateľovi pri vytváraní potrebných organizačných, personálnych, finančných, technických a materiálnych podmienok pre dôsledné naplňovanie stratégie BOZP v rezorte ministerstva obrany do roku 2020,
* výkon inšpekcie práce zameraný na systém riadenia BOZP pri prevádzke, údržbe a pri preventívnej starostlivosti o technické zariadenia, prevádzkové budovy a pod.
* vyžadovanie dôsledného plnenia základných zákonných povinností zo strany zamestnávateľa pri zaisťovaní BOZP,
* kontrolu prijatých opatrení na odstránenie zistených porušení predpisov a ich príčin, v odôvodnených prípadoch vykonaním následnej kontroly,
* dôsledné vyžadovanie plnenia všetkých prijatých opatrení zo strany kontrolovaných subjektov, bezodkladné informovanie nadriadených veliteľských a riadiacich orgánov o zisteniach a vyžadovanie ich aktívnej účasti pri riešení odstraňovania nedostatkov v podriadených subjektoch.

Dôležitou úlohou inšpekcie práce MO SR v oblasti BOZP a prevádzky technických zariadení v rezorte ministerstva obrany bude aj naďalej dôsledné presadzovanie zákonných podmienok pre bezpečné vykonávanie práce a dohľad nad dodržiavaním právnych predpisov a ostatných predpisov upravujúcich oblasť BOZP, ktoré majú zamestnancom garantovať bezpečné a zdraviu neškodné pracovné prostredie.

**Príloha k informácia o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v rezorte Ministerstva obrany Slovenskej republiky v roku 2017**

**1. Personálne údaje**

Inšpekciu práce v rezorte ministerstva obrany v roku 2017 vykonávali inšpektori práce a inšpektori pre bezpečnosť technických zariadení, ktorí boli organizačne zaradení do oddelenia inšpekcie práce a dozoru nad bezpečnosťou technických zariadení, odboru dozorných činností a inšpektorátu práce Trenčín, sekcie kontroly MO SR.

Výkon inšpekcie práce na pracoviskách MO SR a OS SR v roku 2017 personálne zabezpečovali traja inšpektori práce a šiesti inšpektori pre bezpečnosť technických zariadení v príslušnom rozsahu pre jednotlivé druhy technických zariadení.

**2. Výkony**

Výsledky činnosti inšpekcie práce týkajúce sa počtu odborných výkonov sú štatisticky spracované v tabuľkách č. 2 a 3.

V oblasti inšpekcie práce a dozoru nad bezpečnosťou technických zariadení bolo vykonaných 7 plánovaných inšpekčných kontrol so zameraním na dodržiavanie všeobecne záväzných právnych predpisov a ostatných predpisov na zaistenie BOZP vrátane bezpečnosti technických zariadení. Vo všetkých prípadoch bola inšpekcia práce zameraná podrobnejšie aj na oblasť plnenia požiadaviek bezpečnosti VTZ.

Ďalšou dôležitou oblasťou pôsobenia inšpektorov práce a inšpektorov pre bezpečnosť technických zariadení je posudzovanie bezpečnosti stavieb, pracovných priestorov, pracovných prostriedkov a pracovných postupov a overovanie plnenia požiadaviek bezpečnosti technických zariadení. V tejto oblasti je okrem plánovanej činnosti pri posudzovaní a schvaľovaní odbornej spôsobilosti osôb, prevažná väčšina činností zabezpečovaná operatívne na základe vyžiadania.

V roku 2017 bolo predložených na posúdenie 28 projektov stavieb. Inšpektori práce a inšpektori pre bezpečnosť technických zariadení vydali celkom 101 odborných alebo záväzných stanovísk k projektovej dokumentácii stavieb a ich zmien, dokumentácii technických zariadení a technologických postupov. Inšpektori práce a inšpektori pre bezpečnosť technických zariadení sa zúčastnili 43 kolaudácií stavieb, ku ktorým vydali spolu 105 stanovísk.

**3. Poradenská činnosť**

V rámci poradenskej činnosti v roku 2017 inšpektori práce a inšpektori pre bezpečnosť technických zariadení poskytovali poradenstvo v oblasti pracovnoprávnych vzťahov, záväzkov vyplývajúcich z kolektívnych zmlúv, BOZP, zabezpečovania opakovaných úradných skúšok VTZ, zabezpečovania odborných prehliadok a odborných skúšok, prevádzky VTZ a odbornej spôsobilosti osôb na obsluhu VTZ. Prehľad je uvedený v tabuľke č. 2.

V súlade so zákonom č. 125/2006 Z. z. poskytovali inšpektori práce v roku 2017 poradenstvo vedúcim zamestnancom kontrolovaných subjektov a zamestnancom prakticky pri každej vykonanej inšpekcie práce, pri kolaudáciách a tiež na základe žiadosti o poradenstvo vo forme elektronickej a telefonickej komunikácie, ako aj písomnou formou a osobne v priestoroch inšpekcie práce MO SR.

V pracovnoprávnej oblasti sú inšpektorom práce najčastejšie položené otázky ohľadom skončenia pracovného pomeru, nevyplatenia mzdového zvýhodnenia za prácu nadčas, sviatok, v noci, v zdraviu škodlivom prostredí a pod. Poradenstvo v oblasti BOZP sa najčastejšie týkalo otázok ohľadom riadenia BOZP, pracovného prostredia, zabezpečenia OOPP, VTZ a pod.

Oblasť poradenstva tvorí neoddeliteľnú súčasť preventívnej činnosti inšpekcie práce a prispieva k zvyšovaniu právneho povedomia vedúcich zamestnancov, ako aj u ostatných zamestnancov.

**4. Poskytovanie informácií**

V hodnotenom období roku 2017 inšpekcia práce MO SR neobdržala ani jednu žiadosť o poskytnutie informácie v zmysle zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

**5. Sťažnosti a podnety**

Na základe podnetov bolo vykonaných 8 mimoriadnych inšpekčných kontrol za účelom prešetrenia dodržiavania predpisov v oblasti pracovnoprávnych vzťahov a predpisov na zaistenie BOZP. Z celkového počtu prešetrovaných podnetov bolo 5 opodstatnených, 1 čiastočne opodstatnený a 2 neopodstatnené. V porovnaní s predchádzajúcim obdobím došlo v roku 2017 k miernemu nárastu počtu riešených prípadov (2017 – 8, 2016 – 7, 2015 – 10, 2014 – 19, 2013 – 16, 2012 – 6).

**6. Príprava predpisov a technická normalizácia**

Aj v roku 2017 sa inšpektori práce podieľali na pripomienkovaní právnych a ostatných predpisoch, a to v rámci medzirezortného, či vnútrorezortného pripomienkového konania.

V roku 2017 sa inšpektori práce podieľali na pripomienkovaní nasledovných predpisov:

- návrh zákona, ktorým sa mení a dopĺňa zákon č. 355/2007 Z. z.,

- návrh nariadenia vlády SR, ktorým sa mení a dopĺňa nariadenie vlády SR č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení nariadenia vlády SR č. 300/2007 Z. z., č. 471/2011 Z. z. a č. 82/2015 Z. z.,

- návrh služobného predpisu hlavného služobného úradu MO SR o výške príplatku za ohrozenie života alebo zdravia,

- návrh smernice MO SR o BOZP.

Ďalšie spracovateľské aktivity sa týkali prípravy vlastných materiálov alebo poskytovanie odborných podkladov za svoju oblasť pre iných spracovateľov.

**7. Zahraničná spolupráca**

V roku 2017 sa okrem pracovného rokovania na úrovni generálneho riaditeľa sekcie kontroly MO SR a námestníka sekcie dozoru a kontroly Ministerstva obrany Českej republiky v dňoch 3. - 4. 10. 2017 neuskutočnila žiadna iná aktivita orgánov inšpekcie práce v oblasti zahraničnej spolupráce.

**8. Vydávanie oprávnení, osvedčení a preukazov**

Pri overovaní odbornej spôsobilosti osôb bolo vydaných celkom 1448 osvedčení odbornej spôsobilosti na obsluhu alebo opravy VTZ, revíznych technikov alebo kuričov (počet osvedčení podľa jednotlivých oblastí: elektrické zariadenia (EZ – 608), tlakové zariadenia (TZ – 265), zdvíhacie zariadenia (ZZ – 496) , kuriči (79). Porovnanie s predošlými rokmi je nasledovný: v roku 2016 bolo vydaných 1357 osvedčení (41 EZ, 275 TZ, 637 ZZ, 35 kuriči); v roku 2015 bolo vydaných 1580 osvedčení (413 EZ, 271 TZ, 728 ZZ, 168 kuriči), v roku 2014 bolo vydaných 1522 osvedčení (668 EZ, 193 TZ, 591 ZZ, 70 kuriči), v roku 2013 bolo vydaných 660 osvedčení (408 EZ, 111 TZ, 103 ZZ, 38 kuriči), v roku 2012 bolo vydaných 1070 osvedčení (361 EZ, 227 TZ, 383 ZZ, 99 kuriči).

Na základe vyžiadania bola preverená odborná spôsobilosť rezortných a externých subjektov a bolo vydaných 77 oprávnení na vykonávanie odborných prehliadok a odborných skúšok alebo iných činností na VTZ (počet oprávnení podľa jednotlivých oblastí: EZ – 38, TZ – 28, ZZ – 11). Porovnanie s predošlým obdobím: rok 2016 – 81 oprávnení (47 EZ, 29 TZ, 5 ZZ), rok 2015 – 113 oprávnení (54 EZ, 46 TZ, 13 ZZ), rok 2014 – 199 oprávnení (88 EZ, 90 TZ, 21 ZZ), rok 2013 – 35 oprávnení (16 EZ, 11 TZ, 8 ZZ) rok 2012 – 41 oprávnení (15 EZ, 18 TZ, 8 ZZ).